Dda Akli n taddart Icebliyen, seg yimɣaren-nni n zik i yefkan leɛtab i terwiḥt, uqbel ad yali yiṭij ad iɛeddi netta d uqjun-is Riki, γer tyessawt deg Ugni n testan. D tayessawt i d-yufa d ddwa n wul-is, yesɛedday yis-s lweqt-is, segmi i d-yewwi tastaγt seg Fransa. Dinna akk i yesɛedda tuget deg tudert-is, γef 20 n yiseggasen i tt-yekcem. Lγerba tewwi temẓi-s terna ulis, tefreq-it γef tmeṭṭut-is Ferruǧa d warraw-is. Am liḥala n yiγriben akk, lxedma n lluzinat, ur yeǧǧi ula d yiwet. Dda Akli γur-s tmanya n warraw-is, rrebɛa d arrac, rrebɛa d tiḥdayin, yal yiwen d acu ixeddem, Meqran d amecṭuḥ netta d umsawal d imeddukal, yella Meẓyan yettili di Ṣṣeḥra, yella daγen Muḥend d Muḥend Akli di lɣerba i ttilin, snat n tullas zzewǧent, ma yella d Malika d Kahina mazal ur zzwiǧent ara. Malika teffeɣ-d di lkul txeddem taxeyyaḍt, ma yella d Kahina tezga teqqar imi tugad ad as-teḍru am uletma-s. Meqqran d amaẓuẓ yefcuci aṭas ɣef yimawlan-is d watmaten-is, yerna ur yettaɣ ara akk awal.